**БРУТЕН ВЪТРЕШЕН ПРОДУКТ ПРЕЗ ЧЕТВЪРТОТО ТРИМЕСЕЧИЕ НА 2022 ГОДИНА**

**(ЕКСПРЕСНИ ОЦЕНКИ)**

През четвъртото тримесечие на 2022 г. брутният вътрешен продукт (БВП) нараства с 2.1% спрямо четвъртото тримесечие на предходната година и с 0.5% спрямо третото тримесечие на 2022 г. според сезонно изгладените данни по експресни оценки.

**Годишни изменения**

През четвъртото тримесечие на 2022 г. БВП се увеличава с 2.1% спрямо четвъртото тримесечие на предходната година, а брутната добавена стойност нараства с 2.8%.

Крайното потребление регистрира ръст от 4.7%, докато бруто образуването на основен капитал намалява с 3.3% през четвъртото тримесечие на 2022 г. спрямо четвъртото тримесечие на предходната година по сезонно изгладени данни. Износът на стоки и услуги се увеличава със 7.2%, а вносът на стоки и услуги нараства с 10.7%.

**Фиг. 1. Темп на прираст спрямо съответното тримесечие на предходната година, проценти**

**Тримесечни изменения**

През четвъртото тримесечие на 2022 г. спрямо предходното тримесечие БВП по сезонно изгладени данни нараства с 0.5% (табл. 1 от приложението). Брутната добавена стойност нараства с 0.7%.

Според експресните оценки на БВП по елементи на крайното използване през четвърто тримесечие на 2022 г. причина за регистрирания икономически ръст по сезонно изгладени данни спрямо предходното тримесечие е увеличението на крайното потребление с 1.4%.

**Фиг. 2. Темп на прираст спрямо предходното тримесечие, проценти**

**БВП в стойностен обем, текущи цени**

Според експресните оценки на НСИ за четвъртото тримесечие на 2022 г. БВП в номинално изражение достига 47 086.7 млн. лева (табл. 2 от приложението).

Реализираната добавена стойност през четвъртото тримесечие на 2022 г. е 42 694.9 млн. лева.

По елементи на крайното използване най-голям дял в БВП заема крайното потребление със 81.3%, което в стойностно изражение възлиза на 38 272.2 млн. лева. През четвъртото тримесечие на 2022 г. бруто капиталообразуването е 10 640.4 млн. лв. и заема 22.6% относителен дял в БВП. Външнотърговското салдо е отрицателно.

**Фиг. 3. БВП по тримесечия за периода 2005 - 2022 г. по средногодишни цени   
на 2015 година, млн. лв.**

**Методологични бележки**

В ръководството на Евростат за тримесечните национални сметки експресните оценки[[1]](#footnote-1) за БВП са дефинирани като:

*„...най-ранната картина на икономиката, представена в съответствие с концепциите и дефинициите на Системата на националните сметки, данните за която се произвеждат и публикуват във възможно най-кратки срокове след края на отчетното тримесечие, като се използва ограничена и непълна информация в сравнение с традиционно разработваните тримесечни показатели на националните сметки...“.*

Експресните оценки за БВП се основават на предварителни, налични към момента, месечни и тримесечни данни (обект на последващи актуализации и ревизии), на експертни оценки и модели за поведението на компоненти в състава на БВП, за които към момента на изчисленията не е налична директна базисна информация.

Разработените експресни оценки за четвъртото тримесечие на 2022 г. са подготвени в срок от 42 дни след отчетния период. Те са представени в стандартен формат за публикуване на тримесечните данни на националните сметки - темпове на прираст, получени от сезонно изгладени данни спрямо предходното тримесечие и спрямо същото тримесечие на предходната година, стойностен обем в текущи цени и относителни дялове на компонентите в състава на БВП.

Съгласно Календара за разпространение на резултатите от статистическите изследвания НСИ ще подготви и публикува предварителни оценки за тримесечните данни за БВП за четвъртото тримесечие на 2022 г. на 8 март 2023 година.

Сезонното изглаждане на статистическите показатели в НСИ се осъществява чрез прилагане на алгоритъма TRAMO/SEATS по методология, описана в [Ръководството на Европейската статистическа система за сезонно изглаждане](http://ec.europa.eu/eurostat/delegate/product?code=KS-RA-09-006). На сезонно изглаждане се подлагат тримесечните данни за компонентите на БВП по производствения метод и по компоненти на разходите за крайно използване. Прилага се директен метод за сезонно изглаждане, при който агрегираните показатели и техните компоненти се подлагат на самостоятелно изглаждане.

**Приложение**

**Таблица 1**

**Темп на прираст на БВП - общо и по компоненти,**

**сезонно изгладени данни, експресни оценки**

(Проценти)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  |  | **Темп на прираст спрямо предходното тримесечие** | | | | | | **Темп на прираст спрямо съответното тримесечие на предходната година** | | | | | |
|  |  | **I 2022** | **II 2022** | | **III 2022** | | **IV 2022** | **I 2022** | **II 2022** | | **III 2022** | | **IV 2022** |
| **1** | **Брутна добавена стойност** | **0.5** | **1.0** | **0.6** | | **0.7** | | **4.0** | **4.5** | **3.0** | | **2.8** | |
| 2 | Корективи | 2.0 | -0.9 | -0.1 | | -0.8 | | 3.8 | 1.2 | 0.8 | | 0.2 | |
| **3** | **Брутен вътрешен продукт** | **0.3** | **0.7** | **0.5** | | **0.5** | | **5.1** | **4.5** | **3.1** | | **2.1** | |
|  | По елементи на крайното използване: |  |  |  | |  | |  |  |  | |  | |
| 4 | Крайно потребление | 1.1 | 1.0 | 1.1 | | 1.4 | | 5.5 | 5.3 | 4.3 | | 4.7 | |
| 5 | Бруто капиталообразуване | . | . | . | | . | | . | . | . | | . | |
|  | в т.ч. бруто образуване на основен капитал | -0.6 | -1.6 | -0.2 | | -0.8 | | -8.8 | -9.0 | -5.0 | | -3.3 | |
| 6 | Износ на стоки и услуги | 3.8 | 2.6 | 0.5 | | 0.3 | | 4.2 | 8.5 | 11.0 | | 7.2 | |
| 7 | Внос на стоки и услуги | 8.2 | 1.2 | -2.0 | | 3.1 | | 11.4 | 12.6 | 9.3 | | 10.7 | |

**Таблица 2**

**Брутен вътрешен продукт за четвъртото тримесечие на 2022 година,**

**сезонно неизгладени данни, експресни оценки**

|  |  |  |  |
| --- | --- | --- | --- |
|  |  | **Четвърто тримесечие на 2022 година** | |
| **стойностен обем в текущи цени,**  **млн. лв.** | **относителен**  **дял в БВП,**  **%** |
|  |  |  |  |
| **1** | **Брутна добавена стойност** | **42 694.9** | **90.7** |
| 2 | Корективи | 4 391.8 | 9.3 |
| **3** | **Брутен вътрешен продукт (1+2=4+5+6+9)** | **47 086.7** | **100.0** |
|  | По елементи на крайното използване: |  |  |
| 4 | Крайно потребление | 38 272.2 | 81.3 |
| 5 | Бруто капиталообразуване | 10 640.4 | 22.6 |
| 6 | Външнотърговско салдо (7 - 8) | -1 825.9 | -3.9 |
| 7 | Износ на стоки и услуги | 27 145.7 | 57.6 |
| 8 | Внос на стоки и услуги | 28 971.6 | 61.5 |
| 9 | Статистическа разлика | 0.0 | 0.0 |
|  |  |  |  |

1. 1 В международната терминология се използва терминът „flash estimates“. [↑](#footnote-ref-1)